  Анжелика Тихонова корреспондент Удмурт егитъёслэн «Куара» огинзылэн удмурт анайёс понна «Аныкай» медиашколаез ужзэ азинтыны Азьмуртлэн грантъёсъя фондэзлэн 2020-тӥ арын нырысетӥ вожвылъяськоназ 499 сюрс 485 манет коньдон утӥз. Со борды валче вылысь амалэн 204 сюрс 200 манет ватсалозы на. Со сярысь ивортодэтъя «Удмуртия» агентстволэн корреспондентэзлы ӵектослэн кивалтӥсез Ольга Степанова вераз. Туэ ӧнерчиос ёросъёсы потыны чаклало. Дышетсконъёсты, Ижкарын сяна, Алнаш, Пичи Пурга, Глаз ёросъёсын радъялозы. Озьы ик отчы мукет ёросъёсысь но мылкыд карисьёс пыриськыны быгатозы. Котькуд ёросын 30 муртэз дышетсконъёсы пыриськыны ӧтиськомы. Соосты куриськонъёссэс эскерыса кутом. Со сыӵе нырысетӥез люкетэз луоз. Котькудӥз анай, тодон-валан сяна, сертификат но басьтоз Ольга Степанова, «Аныкай» ӵектослэн кивалтӥсезОльга Степановалэн верамезъя, анайёсты сяна, ӵектосэ пыриськыны мылкыд карись атайёсты но туж возьмало. Ӵектосэз туэ южтолэзе улонэ пыӵатыны кутскозы. Нырысь ик ӧнерчиос Алнаш ёросэ потозы. Дышетскисьёсты кык нунал ӵоже камераен ужан, туспуктон но SMM ӧръёсын тодматозы. Дышетонэз «Аныкай» ӵектосын азьвыл ужам ӧнерчиос нуозы: удмурт егитъёслэн «Куара» огинзылэн кивалтӥсез Влад Степанов, туспуктӥсь Максим Егоров но блогер Вера Трефилова. Дышетон бӧрсьы ӵектосэ пыриськисьёслы гуртысь уж сётозы. Соос инвожоысен гужем ӵоже семьяенызы ӵош асьсэ ужъёссэс дасяно луозы. Со вакытэ ӧнерчиос заочной амалэн юрттыны, визь-кенеш сётыны быгатозы. Нош берло тужгес усто ужъёсты быдэстэм анайёсты нылпиосынызы, картъёсынызы ӵош сӥзьыл практикуме ӧтём на. <…> Ньыль нунал ӵоже дышетом, быгатонлыкъёссэс эшшо волятом. Котькуд семьялы асьсэлэсь блогзэс кылдытыны юрттом Ольга Степанова, «Аныкай» ӵектослэн кивалтӥсезТодэ вайытом, кылем арын «Аныкай» ӵектосэ 200 пала адями пыриськиз.  «Аныкай» медиашколалэн ужпумъёсыз: удмурт кылэз тодӥсь но аудиовизуальной контент кылдытыны быгатӥсь анайёсты огазеян, соосты туспуктэм но видео лэсьтыны, ужъёссэс мерлыко вотэсъёсын азинтыны дышетон, удмурт кылын анайлыклы но нылпиослы сӥзем контент кылдытон но вӧлмытон Пусъём, «Аныкай» ӵектос сяна, Удмуртиысь эшшо 43 ӵектосъёс Азьмуртлэн грантъёсъя фондысьтыз коньдон утӥзы. Тегъёс: Мерлык Ижкар егитъёс Удмуртия удмуртъёс анайёс 100ар Азьмуртлэнгрантъёсъяфондэз грантъёс  